ⴰⵙⴻⵎⴷⵉ ⵏ ⵜⴻⵙⵔⴻⴹⵜ
S yisem n yella amellay amesmullu
Tẓallit d uzul ɣef waser-neɣ Moḥammed Tẓallit d uzul ɣef-s
Yenna Bab-neɣ Lquran :
« Faᶁekkir fa inna ᶁᶁikraa tefaɛu lmuuminiin »
Asemdi n tesreḍt
A id bab n wul ! A wasi yeččer-d aǧa n tyetti ! A wasi iteqqel ɣel dessat, yessers jar tiṭṭawin-s ayn i yeẓwan ! A wasi tiṭṭ-s tella dy useǧmi wiǧi day tɣawsa-s!
Al melmi nejju iles-neɣ yettewuwwu, itett iman-s, iqedda bessi bessi. Iles-neɣ d iles n tumẓabt, nexs nneɣ wel nɣis, d ayn i yeǧu Ṛebbi.
Iles-neɣ neṭṭed-t aɣi n mamma-neɣ, Ad yeqqim imaṛu neǧ-as kukku n zaza, nexs ad nejjumi ayen i wel nettujumuy; ctud necin neqqar lac i batta aɛzam-s, i batta aseɛzem-s, i batta ad t-nesselmed ?! Yak nella nessen-as ! Batta neqqel ɣer-s, ini d aweḍḍer. Mahella, d batta netta gaɛ, idles d tseka n tumẓabt ?!
Taleqqi n yiles, taleqqi n yidles, taleqqi n tsekla, taleqqi-neɣ ctud, necnin nerǧel ɣef-s tawurt nekli-y-as tagzint, d necnin nɣas, ami ɣi nella nedra ɣef wayen i aɣen-d-qqnen !
Twaɣit wel telli day ‘‘aḍɣa taǧa’’, twaɣit tameqqwrant dy ‘ulɣem yeḥfeẓ ɣef tedra, yeqqim iteddi ḍar.
A wissen mimi ? a wissen hami ? a wissen ha mimi ? awen tmeǧa-y-u d awen uɣasi-y-u ?
Wi ɣer-s awal-s d wenni d awal; awal widiḍen d aɛrak dy weɛrak, as-yeɛrek wedlil, ul-s ad yaḍen, tiṭṭ-s ad-ttwaden, ad-d-yedwel ixezzer lili d tamemt s’ad yili s tma-s.
Wel ssineɣ hami, ač tičelt, mi d-niwi aɣlad gaɛ a-y-at weɣlan, a-y-at yiɣersan, nessawal ɣef uẓur-neɣ, nessawal ɣef umezruy-neɣ, nbedder gaɛ ma yella cṛa, ad yeqqim iles-neɣ, nettic-as tunt-s ɣi iɣef n umur ; am batta neggʷed ad d-uḍan ɣef-neɣ yifraɣ n ujenna.
As-d ɣi ussan-u, tamejjida n keṛkuṛa, ḍran dy-s sawussan n tsekla “lhuwiyya lmizabiya beyn lmaaḍi wa lḥaaḍir”. A yezɛemen d iwalen ayen i yettwannan dy-s, ad yeqqim an dima, iles tleqqi-s, tameddit igget teḍḥa-y-as-d; ami ɣi tella d jar tsemsin d tinniḍes; ammenni d “selha wi hellken tejjed mucc ad iṛaṛ”.
Tammeddit nni yewwa-neɣ Ɛumer u Sliman n Buseɛda, Ṛebbi ad yeǧǧ dy-s tanemmirt, yuc-as azel d ameqqʷran i wiwal n tumẓabt, nettaha tili ujar. Gaɛ mɛa wammen, yettbayan-d an wi ucin ẓiriẓa i tɣiḍaḍ.
Imar n warusun tamurt n at ɛrab, yettwales ɣef-sen, ttuɣen neḍḍlen yessi-tsen d tineǧlas netniti ddrent.
Imar-u ncnin, dessat tiṭṭawin, nẓar iles-neɣ yettwaṭṭef yettwaḥnek yettleggef, yeqqim yettnusa, wiǧi s at wezɣar, netta s id bab-s ininni i llan wwten iẓuran, sčin tifeɣsa qqimen-as dy-sent i w’ad xsen attaf, qqimen tebbčen ɣef wuḍar iggen, qqnen-as lḥenni i ḍar wiḍiḍen, jjen-t ammeni d netta yeqqen, d netnin ɣilen yella irenni d aswa, assenni as-fečen, ad d-yeffeɣ, yeǧu taǧerfi !!! Aw ɣilen s wamwu llan ttarran ɣef Ddin, llan ttarran ɣef teɛrat; batta tuni-y-u tgaḥer-tt tumẓbt ad teẓwa d iwzan ! tifeɣsa ttwaɣent d wemčan yeẓwa ! am batta iles yeskeḥḥaz yewma-s ! wiǧi ttemwatan wiǧi ttemsaman ! yak wi ten-ssnen gaɛ rennin dy-s d arni.
Ddin wel asen-yenni ttat ilsen-wem ttat iman-nwem. Zeddiɣ ad yas was ad taɣem Ddin s awen tečli-y-u, amaɣer Yuc - bab n tidet - wel yenni amwu. Yak yeqqar-aneɣ « Tella dy uselfi n yiǧenwan d tmurt d unufli n yilsawen-nwem d wuɣmayen-nwem, igget llayat i midden »
Umẓab neɣs-it yemda yeṭṭef iman-s, yeṭṭef tisreḍt-s, an yimaziɣen imezwar:
Tariq u Ziyad, Yucef u Tacfin, ccix Ḥemmu u Lḥaǧ, ccix Ṭfeyec, ccix Beyyuḍ, ccix Saleḥ u Yeḥya Taleb Baḥmed, ccix Ḥemmu Ɛisa Nnuri, ccix Muḥemmed Ɛli Debbouz, Remḍan Ḥemmud, Mufdi Zakariya, lalla Mamma n Sliman …
Umẓab wel yiniz wel yettinez ɣi Uǧellid ameqqʷran. Yeqqen-aneɣ ad nili nbedd nemsed, wiǧi neǧu taleqqi neqqim umetri.
Tacma n midden wel ggʷiden i Ṛebbi wel ttiǧin cra dessat, tadrusi d tdummict igget teṭṭef dy Ṛebbi, d ufulles-nsen yewwet iẓuran.
Umẓab s tečli-s d yiles-s d uɣil-s, ixef-s wel yiniz, tawejimt-s wel tekkurreẓ. Wel t-yettɣiḍi ɣi asennan n ṭṭebsi amwa asennan n tẓiwa nessen d amčan-s.
« batta wel ay-tumined a ccix Baba ultǧemma, aɣ fuḥ aɣerraf-ikʷ.
Wi samman “madaɣ”? batta d lmeɛna-s? Awissen hami ttwattes leblaket s wemčan-s awen yilan-u?
Init-i hemmu, at Iṛan (Lfuṛs) batta asen-yeḍra si kutren iles-nsen ? A wissen imaṛu mani llan iwḍen! yak netnin llan d iggen si yimselmen ?! Maneč iteqqel ɣer-sen wasi wel yiɣis Lislam yenkeṛ id bab-s ?!
Ha taɣerma n at Ṛustum ! iǧuren abrid n tidet d tesreḍt i gedden i d-yuzen sy-s uǧellid n yiǧeldan aser neɣ Muḥamed “ tẓallit d uzul ɣef-s ”. S yidles-nsen iwḍen itran, d yiles-nsen d yiles n teɛrabt ɣer-sen batta urin, ula d iggen sy-sen wel ten-yerri ɣel deffer ; bedden ɣef yiḍaren sy-sen ay snin, ṭṭefen ssiǧuren tamurt n tefriqt, iwḍen ssiwḍen.
Wel n tetti dex, tabejna n at waman, tinez, texs nneɣ wel tɣis, teǧ s Dzayer-neɣ, s wayn i ssersen d wayni d-jjin iẓuran neɣ.
Taɣerma-y-u tunu, wel tunu tesreḍt, si ttuẓunen wawwaten ǧen fus dy way jar asen; wu d ayen i jeǧu Ṛebbi tamurt-s. Aseyyeb ɣi bessi bessi yella yessawaḍ ɣel temsi.
Yak Ṛebbi yettwelleh-aneɣ ɣef llayat-s bac ad t-neqra nfulles sy-s afulles n tidet. Ad neggʷed ɣef iman-neɣ, ǧ amwu yekli-aneɣ akḍi udaymun Iblis, teḍfer-t timlewweḥt.
Mi nella nettaǧǧa s wayen i yenna Ṛebbi, necnin nettajja ayen aɣen-d-baynen wel netteffeɣ dy-s; ad nessen neẓwa dy-s, ula, abrid i niwi yessu s tedduli. Dinni, adaymun ad yaf iman-s yerkes s tbeḥnak.
Ɣel mani neẓwa a tawmat s wekrad n tɣeggwaḍin?
Ɣel mani neẓwa s weṛwal ɣef tili-neɣ?
Batta aɣen d-asen? s waǧa an usil mi t-teṭṭef tiggʷdi?
Batta iwalen-u llan day d ahertef, sečret-i s yiḍes tinim-i mani lliɣ, ad taɣem tanemmirt.
Yak yella yiles d azedda jar midden, manč i yella dex d aseffi n yidles (izelwan d yinzan d yiwalen n yizemniyen d tenfas n zzman); mi yeccuṛ useffi ideggwel-
d d tisit n iǧenwan, ammas n sulles ad naf yenkel dy-s uyur. Aseffi ! si-s ad tsew tǧemmi ! ; yella wi t-neddlen w’as-yiwi ẓaẓa, itteqqel ɣi ɣel temčalt n wuzzal d tininni n plaṣtik, d jaj n wul-s yeqqar : tanemmirt yuɣ-it uggwaman ‘’Lebeau’’ ; ɣi llimet a tirsin ! ẓwan ya wussan ncemt ! Iɣil llan wussan as-qqimen ɣi ɣef wudem iggen.
Tẓukki tessif tičli n tḥejjamt ɣef tečli n mamma-s, taf iman-s wel telli la dy tečli-s wala dy ukusi !
Yewwa-neɣ Ɛebdelwahab u Ḥemmu n Fexxar yenna :
S’aɣa ad tafed tiẓnent tesxumbur ɣef waman
D tecmist i tẓeṭṭed tḍtika ɣef wulman
Taleqqi n w’ad inin, taleqqi n w’ad arin
S yilis n mamma-kw tifirt-s dimudan
Yewwa-neɣ Salaḥ u L ḥaǧ Ɛumeṛ n Tricin yenna :
Tameddurt an ufejjaj taleqqi n waɣa t-namen
Mi yefrires ad yuzur wel yettif w’aɣa t-naden.
A wasi mi sell awal, yettqima iḍerren yesmeḍran dy-s, wiǧi yettqima wiwal day timeẓɣin-s ! sell ɣel yiwalen-u tinid awal-č :
A i yettmunkuẓen iqedda
A i yettasen yattaweḍ-d
Fus n ujenna yif fus n wadday.
Ad nili fus dy ufus, w’aɣen yetteṭṭef čus ; ula d iggen usuf maneč i yexs yili w ‘aɣen-yettiwi, nawi sy-s taḍfi.
W’aɣen-ẓẓlen fus yas-d s tzeɛmi, as-neṭṭef fus neǧ-it seǧ-neɣ.
Gaɛ wi haten ad yeǧǧ deǧ-neɣ fus, yerr-t-id umaṛu yaɣ s deffer ufus.
Tamemt tteffeɣ-d dy buḍ n ubaǧu, s ad tili teyni ayniw di weyniw an yixsan n tbejna lac disen uxmir lac disen tasemmi. Tazizawt i uṛebbeb n ubaǧu, d uṛebbeb s ultqbala ɣi ini d aserbi, s wač cra mčan-s ad tgedd taǧuri alin-d yiɣerman ifawen wussan ; wi usmen yusem, ad yasem ɣef iman-s ; mi d tuli tfuyt cṛa ad yellisew cṛa ad icac.
Wi xsen yeggʷed i Ṛebbi, aǧellid n yiǧeldan, ula d cṛa wel t-yettirri ɣef webrid n tzeɛmi d werni ɣel dessat.
Wi hessen, yeggʷed i bercen ɛeffu, yettami-y-as iḍaren, yettwenneɣ-as i wemcum laɣna isellek sy-s, ad yeqqim dinni, d yinni iteddi-t. ureɣ-s ad-t-yessewreɣ, tamurt-s ad-t-tecc yader-t umadun.
Ṛebbi ixellef ɣef ccejṛet wel ixellef ɣef wi ttnettfen.
A Ṛebbi a Bab-neɣ, a wennni wel t-itebbi la azellal la iggen yiḍes , a Yella a Yuc,
Tadergit ɣer-č ɣef yir n bab n tesmin mi yusem. Awes-aneɣ dy wuṭuf abrid i gedden, abrid n wasi trid-t tǧed dy-s tinemmirin, wiǧi abrid n ininni i uɣin tiwri-č, d ininni ijemḍen,
Stum tidiwt-neɣ, a y-Amegdah, sifaw-aneɣ abrid, teǧed ul-neɣ d aklu n tzeɛmi, teǧed iles-neɣ ineffes-d tidet mani ɣ’ad tili. Ad nili d imsifawen d inaren ttarran-d we ḥfẓen ticutar. Tlaɣbed-aneɣ s waman d laman, ad ssedren ulawen d yijedlawen, ad ccaṛent tersin, alinet tersal.
Ammen a Yuc !
Yenna Ṛebbi adlis-s :
“Wamaa aṛselnaa min ṛasuulin illa bilisaani qawmihi liyubeyyina lhum fayuḍillu men yacaa wa yehdii men yacaa wa huwa lɛazizu lḥakiim” tsurrit n Ibṛahim, llayet 4
“inna fi xelqi ssamaawaati wa larḍi wa xtilaafi llelyli wa nnahaṛ la aayatin la aayaatin li uuli l albab” tsurrit n aali ɛimṛan, llayet 190
“inna fi xelqi ssamaawaati wa larḍi wa xtilaafi alsinatikum wa lwaanikum la aayatin lilɛaalamin -22- wamin aayatihi manaamukum billayli wa nnahaari la ayaatin liqawmin yesmaɛuun -23- … al llayet: fa aqim wejhaka li ddin ḥaniifen fiṭrata llahi llatii faṭara nnasa ɛalehaa laa tendiila lixelqi llahi ᶁaalika ddinu lqeyyimu walaakinna aktara nnasi laa yesmaɛuun -30-” tsurrit n ṛṛum, llayat si 22 al 30
Yenna dex ɣel dessat:
“Wamaa anta bihaadi lɛumyi ɛen ḍalaalatihumu in tusmiɛu illa man yuminu bi aayaatinaa fa hum muslimuun ” tsurrit n ṛṛum, llayet 53.
- ntidet ayen I yenna Yella –
tzm_Tfng kab_Latn kab_Latn kab_Latn fuv_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn taq_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn srd_Latn kab_Latn kab_Latn wol_Latn wol_Latn kab_Latn wol_Latn kab_Latn